钦定古今图书集成/理学汇编/字学典/第095卷 > 王溥
## 钦定古今图书集成/理学汇编/字学典/第095卷 > 王溥

按《拾遗记》：“琅邪王溥，即王吉之后。安帝时，家贫不得
仕，乃挟竹简插笔，于洛阳市佣书。美于形貌，又多文
辞。来僦其书者，丈夫赠其衣冠，妇人遗其珠玉。一日
之中，衣宝盈车而归，积粟于廪，洛阳称为善笔而得
富。后以一亿输官，得中垒校尉。”

===崔瑗===按《后汉书崔骃传》：“骃子瑗，字子玉，早孤好学，能传其
父业，诸儒宗之。举茂材，迁济北相。著草书势七言，凡
五十七篇。”

按《唐书艺文志》：崔瑗撰《飞龙篇合篆草势》三卷。
按《法书要录》，瑗善章草，师于杜度，点画之闲，莫不调
畅，王隐谓之草贤。又妙小篆，今有《张平子碑》，以顺帝
汉安二年卒，年六十六。子玉，章草入神，小篆入妙。
按《书断》，“瑗章草书，点画精微，神变无碍，利金百炼，美
玉天姿，可谓冰寒于水也。”